**Imareggeli Nagy Bálint atya előadása 2024.02.20**

Amit idehoztam most Önök számára, igyekezve húsz percben összefoglalni, az az imádságnak a hagyományból jövő kincse. Önök, akik vezetők, cégvezetők, rengeteg módon hoznak döntést a mindennapokban, és, feltételezem, jobbak, gyakorlottabbak a döntéshozásban, mint én.

Az Istennel együtt való döntés egy nagyon izgalmas terét nyitja meg annak, amikor a felelősség, vagy az irány odaáll ahhoz, amit az Isten tesz önökkel, a közeggel, a közösséggel, amit vezetnek. Hátha oda lehetne találni ma reggel az Isten közelségéhez. Ott születhet meg a vele való döntés. Ez nem olyan komplikált egyébként.

Ahol élünk, a terekben, ahol döntéseket hozunk, leülök imádkozni, és kérem az Istent, hogy áldja meg azt, amit történik, vagy segítsen, mutasson irányt, hogy meghozzam a döntést. És akkor elmondok egy rózsafüzért, vagy megteszem, amit tudok a magam részéről, abban a reményben, hogy valami ott történni tud. Vagy, mint most, oda igyekszem találni az ő jelenlétéhez, és várom, ami történik.

Az imádság nem pusztán egy cselekvés lesz az Önök részéről, hanem az imádság – van. A kapcsolódás ott van. A kép, amit idehoznék a legeslegelején, az a szőlőtő és a szőlővessző képe.

És ha belül oda tudnának helyezkedni abba a térbe, ott nem kell imádkozni, úgymond. Nem kell erőltetni, nem kell „csinálni” az imát, hanem belül odatalálni, átélni, hogy Önök ott vannak a szőlőtövön most.

Az érzés a képben az, hogy a szőlővessző, akik vagyunk, akar jól dönteni, akar jól imádkozni. És olyan érzés ez, mintha a szőlővessző megfeszítené magát, és kipréselne magából egy jó döntést, ennek keresi a módját, szeretné jól csinálni. De amint a figyelem, a bensőnk odatalál a szőlőtőre, akkor ott az élet mintha elkezdene magától áramlani, és a döntés meg tud születni, vagy megmutatja magát.

Szent Ignác ezért beszél választásról a döntés helyett, hogy igent mondok valamire, amit felismerek. Picit hivatásgondozóként is hasonló tapasztalatom van, kérdés, hogy vajon a hivatás, vagy a döntés, amit meghozunk, az kívül van-e rajtunk. Megtalálni kell valamit, ami ott van kívül, vagy pedig felismerni, ami bennem van?

A hivatást nem megtaláljuk, hanem felismerjük. Az identitás ott van bennünk. És amint rálátok erre, odatalálok a szőlőtőre, ott ki tudok mondani egy igent, amiből élet születik magam számára, ami tényleg egy gyümölcs, amiből más is tud táplálkozni.

Az első téma, amit idehoznék, tehát az, hogy ez lehetséges. Lehetséges az Istennel együtt döntést hozni. Nevezhetjük inkább választásnak, amikor igent fogok mondani valamire. Teilhard de Chardin beszélt arról, hogy a teremtés most is zajlik. És hogy önök vagy én ennek a teremtésnek lehetek a része vagy munkatársa. Nagyon jezsuitás voltam, ha megengedik, akkor egy gyakorlattal kezdenék most.

Ha visszatekintenek az elmúlt időszakra, kérem írjanak fel három olyan eseményt vagy helyzetet, ahol a jó Isten közelségét érzékelték. Ez lehet egy imatapasztalat, lehet a természetben, egy templomban. Valahol, ahol az Isten közelsége, a szőlőtövön-lét, valahogy érezhető volt.

Három ilyet írjanak fel. És ha ez most nehéz lenne Önöknek, akkor, kérem, írjanak fel három olyan helyzetet, ahol életet tapasztaltak, belső életet, energiát. Jó, és most, kérem, csak annyi történjen, hogy nézzenek rá arra, amit írtak, és ahogy itt az imareggelin ülnek, van-e olyan érzésük, hogy ma reggel az Isten szeretné önöket valamelyikhez visszavezetni. Nem kell érteni. De hogyha ránéznek arra, amit írtak, élet, vagy az ő jelenlétének a közelsége, a három közül valamelyik kiemelkedik-e, ha ott vannak abban a térben, ahol az Isten jelenléte érzékelhető. Nem tudom, lehet-e odatalálni belül. Vagy ahol az élet jeleit érzékelik magukban, maguk körül. Csak egy picit menjünk most oda.

És kérem, hogy lépjenek be abba a térbe: hol vannak ott, ha így körülnéznek ott belül. Kikkel vannak, egyedül vannak-e, a természetben, templomban? Ha belül oda lehetne most találni. És ahogy most odamennek, vagy amennyire lehetséges, körülnéznek, – az Isten jelenlétét, ha ott van, hogy írnák le? Ott van Önökben, fölöttem, körülöttem, tart.

Hogyan lehetne leírni azt, ahogyan a jó Isten ott van Önnel? És az utolsó kérdés: ha sikerül belül ott lenni, van-e érzésük arról, hogy felőle mi érkezik? Ezt nem Ön teszi, felőle mi érkezik? Hogyha ott vagyunk belül ebben a térben, a jó Isten közelségét tapasztaljuk. A figyelem, ha odairányul önmagáról a jelenlévő életforrásra, vagyis a Jóisten felé.

Mi jön felőle? Felőle érzékelhető-e bármi? És most itt megállnék, ez az a tér, amikor a szőlőtövön vagyunk. Mert ott, ha nem is mindig sikerül odatalálnunk, de ha sikerül odatalálnunk, belül ott nem egyedül vagyunk. Olyan térbe kerül az emberi benső, amikor a Szent közelségében találjuk magunkat, és amikor döntést szeretnénk hozni, szeretnénk ebből a térből döntést hozni.

Mert itt már nem az történik, hogy akaratból, cselekvésből történik a döntésünk, hanem ebből a térből szeretnénk megfontolni. És ez lehetséges, mint gyakorlat, nem mindig lehet, de ha lehet, szeretnénk innen indulni. Szent Ignác szerint három alkalmas időjárás van, benső időjárás, egy döntés meghozásához.

Ezzel azt implikáljuk, hogy van olyan benső időjárás, ami nem alkalmas döntésekhez. De három olyan benső idő van, amikor jó döntésről, az Istennel meghozott döntésről beszélhetünk. Most nem olyanokról, amikor muszáj döntenünk, nincs lehetőség megkülönböztetni, nem tudunk leállni. Egy csomó olyan döntésünk van, amihez a megkülönböztetés tere nem tud megszületni. De amikor az Istennel közös döntést szeretnénk hozni, három olyan benső időjárás van, ami alkalmas.

Az első, amit Ignác úgy nevez – a kifejezést most nem fogom tudni megmondani – de valami ilyesmi, hogy az Isten egyértelmű.

A példa, amit hoz a Lelkigyakorlatos Könyvben, az, amikor Mátét meghívja Jézus. Pál leesik a lóról. Azt mondja, hogy ez olyan tapasztalat, amit az illető nem tud megkérdőjelezni. Máté ott ül a vámnál és nem mondja, hogy figyeljetek, ezt csak én képzelem ide magam elé, vagy tényleg itt van, Jézus hív meg? Hanem van egy konkrét tapasztalat, hogy gyere, kövess engem. Pál ugyanez, nem tudja megkérdőjelezni, hogy Jézussal találkozik-e ott. És azt mondja Ignác, hogy van ilyen, amikor az Isten önöknek, nekem konkrétan szól, és nem tudom megkérdőjelezni, hogy ez az.

És azt mondja Ignác, hogy ez a legalkalmasabb idő a döntés meghozására, mert akkor légyszi, mondjatok igent. Tehát ha ez annyira egyértelmű, akkor ez megvan, akkor csak lépjenek felé.

A másik idő, benső idő, ami alkalmas egy jó döntés, Istennel hozott döntés meghozására, ő úgy nevezi, hogy vigasz és vigasztalanság, olyan időjárás, amikor változik a vigasz és a vigasztalanság a tapasztalaton belül, ami annyit jelenti, hogy érzékelem az Isten közelségét, odatalálok ehhez a térhez a szőlőtőn, amiről az előbb beszéltünk. De hirtelen jön egy mozdulat, ami ebből kiránt. És az lehet, hogy egy fél mondaton belül történik, vagy egy fél percen belül történik, de érzékelem azt, hogy mi történik az Isten közelében, és mi történik ott, amikor ettől elmegyek. És ha ezek váltakozását tapasztalják magukban, akkor ez azért jó, mert érzékeljük azt, mi történik a közelében.

És ha lehet, akkor lépjünk afelé. Ez azért jó idő, benső időjárás, mert akkor is, ha néha megijedek, rászorulok, sötétséget tapasztalok, elrántódom, de ennek a váltakozása azért jó idő, mert akkor látják, hogy mi van a vigasz közelében, és akkor lépjünk afelé.

És a harmadik időjárás Ignác szerint az, amikor nincsenek benső megmozdulások, érzelmi mozgások, nem érzékelem, úgymond, ezt a közelséget, távolságot, hanem van egy ilyen csönd, vagy nincs ilyen vigasz közelségtapasztalat, egy elmozdulás ebből, hanem van egy benső állapot, de nem azért, mert annyit ittak előző nap, hogy nincsenek érzéseik a másnapra, nem ez az érzés, nem ez az állapot, hanem egyszerűen nincs. És akkor ilyenkor pedig azt kéri Ignác, hogy állítsuk, ezt ismerik jól, az érveket egymás mellé, és az érvek nem akármiről szólnak itt, hanem hogy a döntéseimben mi segít jobban ahhoz, ahol az Istennel együtt lehetünk. Abba a térbe, ahol vele tudok lenni, élni.

És egy közeg is, mi segít oda, amire teremtve vagytok, vagyunk. És ha oda sikerül találnunk, akkor ott az érvek alapján hozzuk meg azt a döntést, ami jobban segít ezen az úton. És akkor ezzel azt mondjuk, hogy vannak benső idők, amikor nem érzékeljük az Isten közelségét egyáltalán.

Vigasztalanság-tapasztalatnak nevezzük ezt, valahogy nem látszódik semmi irány, fény, hogy ilyenkor, azt kéri Ignác, hogy nagy döntéseket, ha lehetséges, ne hozzunk. Ilyenkor ne váljanak el, ne lépjenek ki, ne adják föl, ne lépjenek ki a munkahelyükről, stb. Pedig ilyenkor lenne legjobb, mert annyira nehezek ezek az állapotok, de nem tudunk, mivel „nem látjuk a fától az erdőt”- érzés van, rászorultunk témákra, ezért nem szabadna döntést hoznunk.

Meg kéne várnunk azt, amikor a vigasz állapota visszatér. Ha kell beszélgetni, nagyon szívesen mondok többet erről, mert ez nem egy könnyű hely, főleg így nagyböjtben, Jézus megkísértésekor az evangéliumokban, vagy amikor a sötétség, amikor a démonjaink előjönnek. Alapvetően maga az elmélet, vagy az elv az lenne mögötte, hogy ne hozzunk, ha lehet, ne hozzunk ilyen helyzetekben nagy döntéseket, mert nem látunk tisztán.

Amit még idehoznék, mint a döntések témája, ez nem komplikált, de mégiscsak azt láttam hivatásgondozóként is, hogy néha jó érzékelnünk azt, hogy valójában döntöttünk-e már belül, és érveket keresünk egy belül meghozott döntésre, és az Isten áldását kérjük arra, amit már úgyis tudunk, hogy mit akarunk csinálni. És elmondunk egy rózsafüzért vagy kettőt, hogy áldja meg az Isten azt, amit mi úgyis szeretnénk.

De a lényege igazából az, hogy igazából nem vagyok már szabad. Nem a döntésem előtt vagyok még, hanem már meghoztam a döntést. Ezt jó érzékelnünk, és inkább őszintének lenni abban, ami van.

Tehát jobb úgy imádkoznunk, akkor az lenne az őszinte és hiteles ima, hogy figyelj, Istenem, engem nem érdekel, hogy te mit szeretnél. Én tudom azt, hogy vagy. Nagyon félek attól, hogy te más szeretnél, mint én, úgyhogy inkább nem imádkozom. Mert félek attól, hogy mást fogsz kérni. De akkor ez egy nagyon őszinte imádság lesz a mi részünkről. És ott valami el tud indulni.

Mondok példát: gazdag ifjú. Érzékel valamit, Jézus hívja, és akkor megijed, hogy ez neki sok. De nem mond semmit. Értik? Nem az van, hogy elmondja, hogy figyelj Jézus, ne haragudj már, de megijesztesz. Én nagyon félek attól, hogyha odaadok mindent, akkor itt mi lesz velem? Mi lesz velünk? Nem mondja neki ezt. Jézus nem tudja azt mondani, hogy figyelj, hagyd már abba.

Higgadj már le, százszor annyit kapsz. Hanem elszomorodik, és elmegy. És Mária, aki egyébként az imádságunknak nagyon nagy mintája, ott meg azt éljük át, hogy Mária ugyanúgy megijed. De visszakérdez. Nem értelek. Megijesztesz.

És ha sikerül ezen a szőlőtövön valamiféle párbeszédszerű odafordulás, az érzéseink, az ijedtségeink kimondása, ott valami, még egyszer, az élet miatt, meg a kapcsolódás miatt indul. Kérhet az Isten nehezet, abszolút, de más vele együtt átmenni nehéz időszakokon. És nagyon sokszor nem is nehezet kér, csak már elkönyveltük.

Érted, hogy nem odamegyek, és eljátszottam az egész történetet magamban, és nem merek odalépni, mert nem a párbeszédből, a kapcsolódásból történik a döntésem, hanem valamitől félek-féltem.

Amit még idehoznék témának az Istennel meghozott döntéshez, még két apróság lenne, és akkor utána ennyit gondoltam, ami az időbe belefér. Nagyon érdekes téma az, amikor, biztos emlékeznek arra az evangéliumi részre, amikor a jerikói vak ott ül az út szélén, és akkor hallja, hogy arra jön Jézus, és akkor kiabál, hogy Jézus, Dávid fia, könyörülj rajtam, és akkor csitítják, hagyd már abba, ne zavard, ne zavard.

És akkor oda jön mégis, és Jézus megkérdezi tőle, hogy mit akarsz, mit tegyek neked? Nem furcsa ez önöknek? Ott van egy vak, Jézus látja, hogy vak, tudja, hogy mire van szüksége, és mégis megkérdezi, hogy mit akarsz, mit tegyek neked. És a kérdés, amit idehoznék önök számára, hogy önök szerint miért imádkozunk? Miért mondjuk ki a szőlőtő felé azt, amit átélünk: érzések, félelmek, kérdések, – ő nem tudja? Ha ő a jó Isten, a mindenható Isten, aki gondját viseli önöknek, családjuknak, cégüknek, ha ez valós, akkor miért kéne nekünk ezeket kifejezni meg imádkozni? Miért nem gyógyítja meg a vakot? Miért nem válaszol az életünkre csak úgy, anélkül, hogy odamennénk? És amit találok válaszként, meg idehoznék önök számára, az az, hogy akkor, amikor a szőlőtőhöz fordulunk, és kifejezzük az érzéseinket, kéréseinket felé, mintha figyelmünk a gyümölcsökről oda irányulna a forrás felé, megkérdezi, és ott nyílik meg egy ajtó, hogy meghalljuk a választ.

Egyébként nem figyelünk oda. Visszük az élettémáinkat az Istenhez, mondjuk neki, akarjuk jól csinálni, de ha neki mondjuk ezt, ott nyílik meg egy tér, hogy meghalljuk, amit válaszol. És ha nem megyünk oda, és nem oda figyelünk, csak döntést akarunk hozni, érte, az ő kedvéért, de nem kerülünk ebbe a kapcsolódásba, akkor, mintha az úr vágyná, megkérdezi, mit akarsz? Mit tegyek veled? És ugyanúgy önök felé.

És nem azért, mert ne tudná, hanem azért, mert kapcsolódásból születik meg az, amit igazából nem is értenénk, ha nem fordulunk oda. És Mária se érti. Amikor belépünk ebbel a térbe, valami több történik, mint amit saját magunk teremteni tudunk.

Az utolsó pedig, amit mondanék most, az a nagyobb perspektíva témája, de ezt ismerik, vannak nagy döntések, Suzy Welch: 10-10-10, vannak nagy könyvek, meg nagy izgalmas döntések, jobban ismerik, mint én. A mi hagyományunkból Ignác azt kéri, hogyha szeretnénk jó döntést hozni, egy nagy segítség az, hogyha odamegyünk, egy perspektívában látjuk azt a folyamatot, ami történik. Ignácnak a szelídített verzióját elmondom, amit ő írt a Lelkigyakorlatos könyvben.

A szelíd verzió az az, hogy képzeljék el magukat, hogy 95 évesek, 97, van még két hét az életükből, már irgalmatlan bölcsek. Tehát most már nem az van, hogy csak cégvezetők, hanem már tényleg mindent láttak. Beülnek a kedvenc fotelükbe, a kedvenc szivarjuk, meg a viszki a kezükben, és akkor tényleg így nagyon tudják már, miről szólt az élet.

És akkor Ignác azt kéri, hogy menjenek oda saját magukhoz gondolatban, és kérdezzék meg, hogy figyelj, te mit tennél ebben a helyzetben? Ő egyébként azt mondja, hogy menj oda a ravatalodhoz, ahogy kíváncsi vagy, az utolsó ítéletnek a témája, hogy menj oda, ami miatt, ott, amikor ott leszünk majd az életünk végén. És abból a perspektívából hogy látszódik az, amiről gondolkozunk, a vele született döntésünk. És azért annyira izgalmas, mert rendi képzésünknek része az, hogy haldoklókat ápolunk. Én Londonban, a St. Joseph Hospice-ban dolgoztam négy hónapig, nagyon nehéz volt egyébként, lelkileg is, meg produkáltam azokat a tüneteket, amit aznap láttam, tényleg nehéz volt, de amit tanultam, és nagyon-nagyon hálás vagyok érte, és tényleg úgy tűnik, hogy a halálunk előtt azokról a témákról fogunk beszélgetni, amik igazán fontosak, ami az életben valóban fontos.

Ilyesmi, hogy nem lesz szó a pénzről, nem lesz szó a karrierről, nem lesz szó a diplomákról, amiről szó lesz, az a szeretet, a párjukkal, élmények, hogy itt vagy, a jelenben találkozni, akkor ezek lesznek irgalmatlan fontosak. És ha valóban ez a fontos az életben, ha valóban ez az elfogadás, együttlét, odalépésünk a fontos, nem ott történik-e valami, amikor imádkozunk, amikor megpróbálunk abban a térben, hogy nem pusztán aggyal döntünk, hanem a vele-létből ott születhet valami, ami tényleg több, mint pusztán a projekt, ha valami nagyobb van itt.

És vagy ennek a napnak az ereje, vagy a szőlőtő felől jövő élet ereje az tágabb, mint maga a gyümölcs, hogy azok megtörténnek, történni tudnak. Igazából hivatásokat keresőknek írtam ezt a pici könyvet.

Kis fejezetek vannak, akkor vannak gyakorlatok mögötte, amelyeket így lehetne gyakorolni. Tizenkét kérdés és egy-egy ilyen. Ha segít, ajánlom, de ha nem, akkor ez nem ezen fog múlni, hanem abból a kapcsolódásból, amiből az életünk születik.

Amit tanultam az elmúlt években lelkivezetőként, hogy a teológiában abszolút áll az, hogy a Jézushoz való megtérés. 100%-osan áll. Ugyanakkor az Isten nem mindig úgy jön közel hozzánk, mint Jézus.

Mondok példát, a börtönben, amikor kísérek hölgyeket, nyaranta tanítok az Egyesült Államokban, és része a képzésnek az, hogy egy Dávid nevű városban, egy női börtönben lelkivezetést adok embereknek, és például nagyon megdöbbentő nekem az, hogy az Isten, hogy azokhoz a hölgyekhez, akiket megerőszakoltak, például, akiket az édesapjuk vagy más férfi megerőszakolt, nem férfiként jön közel. Nem Jézus jön közel hozzájuk, mert valamiért nem így, hanem néha egy jelenlét, a Szent. És a kifejezés miatt mondom azt, hogy ha csak annyit mondok, hogy térjenek meg Jézushoz, abszolút áll. Nem kérdés. Ez nem teológiai vita téma. De amiről beszéltünk most, ez nem pusztán egy teológiai felhívás, hogy térjenek meg, mielőtt döntsenek, hanem menjünk oda, ahol az Isten közel jön hozzánk.

És ott lehet, hogy az Atyához lesznek közel. Lehet, hogy az élet forrásához. Ahogyan Önökhöz az Isten közel lép, most nagyon egyedi lesz.

És ha ez Jézus most, akkor oda kell mennünk. De hogyha ez az Atya közelsége, akkor kérem, menjenek az Atya közelségéhez. Hogyha ez a Lélek közelsége, kérem, menjenek a Lélek közelségéhez.

Ha ez az élet forrása, a Szent, akkor oda kéne most mennünk azért, mert az Isten tudja az Önök történetét, a nyelvét. És ha pusztán csak Jézust mondanánk ebben a körben, akkor az azért nehéz, mert néha azt mondta volna erre egy hölgy a börtönben, hogy nem tudok oda menni. Nem tudok oda menni, és nincs ott.

De azt mondanánk, hogy a Szenthez oda tud menni? – azt mondja, persze. A szőlőtövön tanulunk egy új nyelvet, amelyen nekünk keresztényként, katolikusként van egy kinyilatkoztatás. Mi kaptunk szavakat.

Van egy kultúránk, amiben meg tudunk fogalmazni vallásos tapasztalatokat. A párbeszéd néha így tud szavakkal történni. Vagy az Isten megmutatta szavakkal. Ilyenek: József, ne félj feleségül venni őt – ez egész konkrétan hangzik. Tehát ez nem az, hogy „legyél boldog”.

Én arra hívlak. És van egy terhesnő a környéken, egyébként szerintem még így is lehetsz boldog, de rád bízom. De úgy tűnik, az Isten tud nagyon konkrét lenni emberekkel.

A „gyere, kövess”, vagy „ne félj feleségül venni őt” – ezek, gondolom, ilyen intuitív módon, de konkrét szavak. „Gyertek Egyiptomba”. Ahogy József álmában, érzi, hogy nem menne, vagy nem értené, vagy akkor most miért menjek oda. Tehát valamikor nagyon konkrét ez a benső tapasztalat. De valamikor meg nem ilyen egyszerű, vagy nem ennyire konkrét.

Hanem egy közelségre hív, egy megállásra hív. Ilyen lábmosás-érzés. Ezek nem pusztán szavak. Engedd, hogy megmossam a lábad. Nem tudom, önökkel hogy van, de főleg férfiként, vagy cégvezetőként, nem tudom. Jó, figyelj, kérd már meg, hogy megmossa mások lábát.

Ez kicsit könnyebbnek érződik. De az, hogy engedjem, hogy az enyémet, – és akkor Jézus azt mondja neki, hogy figyelj, ha nem engeded meg, nem értesz meg. Nem lesz részed bennem.

És ez egyfajta párbeszéd, az érintésnek a párbeszéde, a közelség. És önök, akik házasok, ezt ismerik, hogy ott több van, mint az emberi kommunikációinkban, és azt nem tudom, hogy arányaiban mennyit tanultunk, de ilyen 80-90% metakommunikáció. És ott van kommunikáció, van párbeszéd.

Szóval valami ilyen jellegű kapcsolódás, párbeszéd történik itt. A nagy kérdés, amivel foglalkozunk, az, hogy honnan tudom azt, hogy tényleg ő ez? Honnan tudják azt, hogy ez nem a felettes énüknek a játéka? A szuperegó, az überich… Leülök, leírom ezeket az élményeket, odamegyek hozzá. Honnan tudom azt, hogy ez tényleg ő, aki megszólal ezekből a tapasztalatokból, vagy csak én beszélek magamhoz? És akkor, persze, különböző iskolák vannak, különböző módon értelmezzük ezt, de honnan lehet azt tudni, hogy tényleg ő az? Tényleg meg tud szólalni? És a legőszintébb válasz, amit találtam eddig, és nagyon szívesen idehozom, több van egyébként, ezzel foglalkoztam picit mélyebben. A legőszintébb és legjobb válasz, hogy nem tudjuk. Az elején. A trükk az, hogy mivel nem tudjuk rögtön, ezért azt mondjuk, hogy nem ő volt.

És leáll a folyamat. És ezért, amit Ignác javasol, meg amit az imádságban javasolnék önöknek is, adjunk egy kis hitelt, hogy nem tudjuk még. Tehát nem vagyunk benne biztosak, hogy csak mi vetítettük-e ki, a gondolatunk játéka, de egy pici hitelt, hogyha adnánk, hogy mi van, hogyha ő volt, és ott tartani ezt.

És az a tapasztalat, hogy körülbelül fél óra kell. Ezt nem írja senki egyébként, mert nem ignáci, nem tudok hivatkozni most másra, de nem kell sok idő, csak ezt akarom mondani. Ha ott vagyunk vele, olyan dolog születik meg, hogy életet, erőt kapok. Irányt vesz az életem.

Van egy „együtt”- tapasztalat. Érzékelem azt, hogy mozdul. Ha csak én vagyok, akkor ez így elmúlik.

Példa: Képzelje el azt, hogy pókember. Oké, el tudom képzelni. Érzem, megnézem az Aquaman című filmet, vagy valamelyiket, és azt érzem, hogy hát ember, én…, egyszerűen ez van.

És bele tudok helyezkedni, de hogyha normális ember vagyok, akkor egy idő után érzem azt, hogy de nem. Tehát azért van egy pont, amikor ezeknek a hatása, vagy az elképzelésnek a hatása azért így elmúlik, hogy fiú, ne haragudj, de nem tudok falra mászni, mert nem vagyok… És akkor lesz egy ilyen üresség, vagy egy ilyen egyedül.

Tehát ha csak én képzelném, akkor ez nagyon könnyű módszere lenne, hogy figyelj, képzeljék el, jöjjenek el lelki gyakorlatra, vegyék be ezt a piros kapszulát, és akkor működik ez. De ez nem ilyen egyszerű. Viszont, hogyha ott vagyunk a szőlőtövön, bocsánat a szavakért, hogyha ilyen szakmai szavakat használok, de a vallásos tapasztalatainkhoz közel maradunk, és az imádságot engedjük történni, ott megmutatja magát, hogy ez valós tapasztalat volt.

És az első trükk az az, hogy rögtön nem mindig tudjuk ezt. Az elidőzésünk segít abban, hogy lássuk, hogy tényleg ő volt-e. És a másik pedig, amit tudok most mondani röviden, az az, hogy más lesz elképzelni valamit.

Képzeljük el, hogy Jézus itt áll mellettem, oké, el tudom képzelni, legyen 180 centi magas, fehér ruhája, legyen ilyen magyaros bajsza, lehet, hogy el tudom képzelni. Mint ahogy kiszínezek egy rajzot, vagy ahogy a kicsikkel rajzolunk, ezt meg tudom csinálni. De ez más lesz, mint amikor, amit most gyakoroltunk, odamegyek, ahol őt átélem, és lehet, hogy nem látom a ruháját. Lehet, hogy nem látom, de jelenlétét érzékelem. És azt mondanám, hogy hogyan néz ki, az nekem most erőltetett, de a jelenléte nem erőltetett. Ott azt én átéltem, és megpróbálok emberi szavakat adni egy vallásos tapasztalatnak, egy közelségnek.

Az más, mint elképzelni valamit. És én ehhez mennék most oda. Nem pusztán egy elképzeléshez, hanem ahhoz, amit átélünk, annak fogunk adni törékenyen emberi szavakat, ha szeretnénk róla beszélni, vagy közel szeretnénk menni hozzá, de az más lesz, mint elképzelni.

Még annyit talán, hogy ebben a folyamatban, ahogyan élünk, és néha tényleg utólag látjuk meg azt, hogy miért történnek velünk dolgok. Ugyanakkor pedig, ha sose hozunk döntéseket, az irányok nagyon mozognak. Akkor csak sodródom valamifelé.

De azt a biztonságot, amit a szőlőtövön kapunk, még akkor is, ha át fogunk menni nehezebb időszakokon, amint a példából is hallják, vagy halljuk, de ettől félünk. Az egész nagyböjt, meg az egész nagyon-nagyon nehéz téma, a kereszt, meg hogy miért megyünk át nehezebb időszakokon, amikor nem érzékeljük az ő jelenlétet, sötétebb helyzetek. És amikor benne vagyunk, akkor az nehéz.

Nincs mit szépíteni rajta, az nagyon-nagyon kemény. Ugyanakkor pedig itt van ez a folyamat, amin így is úgy is át fognak menni, csak nem mindegy, hogy hogyan. Hogy a vele-létből születik-e, vagy pedig pusztán a félelem miatt nem megyünk közel, nem megyünk oda.

És még zárásul, csak ha mondhatok egy olyat, hogy ezt a képet még idetenném, akkor, hogy ez a teremtés történetében van, a kert közepén ott van egy fa, ami a jó és a rossz tudásának a fája, ugye, döntés, jó tudni a jót, csak ami nem lehet a miénk. Érzés. És az a szép, hogy az a nagyon izgalmas tapasztalat nekem, meg nem tudom, hogy önök ismerik, de mindnyájunknak van egy ilyen fája.

Azért nagyon szép ez a szentírási kép, mert az a kert, – Isten odaad mindent, de valamiért ott van egy nyavalyás fa középen, ami, úgymond, nem lehet, a miénk. És az lehet bármi. Ha a férjemnek olyan tulajdonsága nem lenne, akkor olyan jól lennék.

Hogyha a cégünkben ez más lenne, minden rendben lenne. Tehát valaminek a gyümölcsét nem tudom leszakítani. Vagy a családomban ez nem történt volna, valahogy tök boldogak lennénk.

Tehát valami van, amiről az érzés az, hogy ha ez nem lenne, tök jól lennék. Ha ez nem lenne, ott minden rendben lenne. De ott van.

És két mozgás van, amit én nagyon szívesen idehoznék, mint amin el lehet gondolkozni. Az egyik, hogy elkezdünk a fánk körül élni. És ott zajlik az életünk a fánk körül.

Leülnek imádkozni, fölveszik a legjámborabb arcukat. Kívülről mindenki azt látja, hogy imádkoznak, de belül simán veszekszenek, vagy simán ott zajlik a párbeszéd a fám körül. De ezt csak én tudom.

És az érzés, ami az első nagyon érdekes odaszorító dolog, hogy nem látjuk a fától az erdőt már. Leszorul a figyelem a gyümölcsökre, a „kell”-re, a fára, és nem vesszük észre, hogy ott az erdő. Nézz már körül! De csak nem jutok oda.

Az első mozgás ez. Van egy még durvább belső lelki mozgás, ami pedig az, hogy leáll az ima. Mi lett volna, ha Ádám és Éva imádkoznak? Oda mennek a Teremtőhöz, és azt mondják, hogy figyelj, ne haragudj már! Miért tetted ide ezt a fát? Tényleg féltékeny vagy rá? Nem hozzá mennek, mint Mária.

Hogy miért? Nem értem. Hanem itt, ebben a helyzetben, és ez a trükk, elkezdenek a fán lévő kígyóval beszélgetni. És nem az Isten mondja nekik azt, hogy azért tettem ide, mert féltékeny vagyok, hanem ott kezdődik egy párbeszéd, és nem merünk oda menni az Istenhez többet.

Ez az áteredő bűnnek egy nagyon nehéz valósága, hogy elkezdünk félni az Istentől. Ha imádkozol, akkor tuti rákos leszel. Tuti papnak kell lenned.

Vagy valami, amitől félek. Ha odamegyek, olyan dolog történik, amit nem akarok, ezért nem is megyek oda. És a trükk a következő, hogy ne szoruljunk rá a fánkra.

Ez, amit gyakorlunk most, vagy hoznék ide témaként, oda kéne mennünk, ahol vele kapcsolódni tudunk, mert ott kezdődik el az imádság. A kapcsolódásból fakadó, tisztábban látás. Van fa? Van.

Vannak démonjaink? Vannak. El tudnak rántani? Abszolút. De oda kéne jönnünk először a fényhez, az élethez, a jelenléthez, hogy láthassuk azt, ami a valóság, teljesen.

Köszönöm szépen, hogy meghallgattak.